PETRŽALKA. Čierne pásky na reklamných zariadeniach postavených načierno sa bratislavskej mestskej časti Petržalka osvedčili, informovala petržalská hovorkyňa Mária Grebeňová-Laczová. V auguste v Petržalke čiernou páskou označili prvých desať načierno postavených billboardov.
Vlastníka, zriaďovateľa alebo užívateľa samospráva vyzvala, aby zosúladil svoje zariadenie s platnou legislatívou. Spraviť tak mal do 31. augusta, inak reklamnému zariadeniu hrozilo odstránenie. Podľa Grebeňovej-Laczovej na základe týchto opatrení začali s mestskou časťou a jej stavebným úradom komunikovať aj ďalšie spoločnosti, ktoré nespĺňajú niektoré legislatívne pravidlá.
Tri z reklamných zariadení vlastník hneď označil tak, aby boli v súlade so všeobecne záväzným nariadením hlavného mesta.
V prípade billboardu umiestneného v lokalite Panónska-Vyšehradská nariadili jeho odstránenie pre rozpor so stavebným zákonom.
V jednom prípade vlastník billboardu na výzvu nereagoval, preto v najbližšom čase mestská časť nariadi odstránenie reklamného zariadenia.
Ako dodala Grebeňová-Laczová, zmyslom čiernych pások na desiatich billboardoch bolo poukázať na to, že mestská časť začína vážne riešiť problém čiernych reklamných zariadení.
Petržalka eviduje viac ako 500 reklamných zariadení umiestnených na pozemkoch a 300 na objektoch. Približne 40 percent z ich celkového počtu je podľa Grebeňovej-Laczovej nelegálnych.
Nedá sa presne povedať, koľko z nich stojí načierno, keďže sa situácia v mestskej časti mení. Ako dodala petržalská hovorkyňa, v mestskej časti chcú v riešení problému s čiernymi billboardmi pokračovať aj naďalej.
Hlavné mesto urobí pasport reklamných zariadení vo všetkých mestských častiach, ktorý v Petržalke porovnajú so svojou databázou. "V prípade úplne jednoznačných tzv. "čiernych" billboardov, kde netreba čakať na spoločné pokyny, nariadime odstránenie," uviedla Grebeňová-Laczová.
V sporných prípadoch budú postupovať na základe pravidiel dohodnutých s hlavným mestom. Starosta Petržalky Vladimír Bajan je presvedčený, že bude treba urobiť také legislatívne pravidlá, aby stavebné úrady mohli dostatočne konať.